Gyldendal

Gyldendal (1903-2010 formelt Gyldendalske Boghandel, Nordisk Forlag A/S) er Danmarks suverænt største forlag og det næstældste efter Schultz Forlag, som dog har været ejet af Gyldendal siden 2007. I 2012 omsatte Gyldendal for 855,7 mio. kr. og beskæftigede 513 ansatte.

Historie 
Forlaget blev grundlagt i 1770 af Søren Gyldendal og har siden 1787 haft hovedsæde i ejendommen Klareboderne 3 i Indre By, København. Søren Gyldendals svigersøn Jacob Deichmann overtog forlaget i 1809 og gjorde Gyldendal til det førende forlag i Danmark. I 1850 solgte Deichmann Gyldendal til boghandler Frederik V. Hegel, der for alvor satsede på moderne skønlitteratur. Hegels efterkommere ejede forlaget i tre generationer, men i begyndelsen af 1890'erne oplevede det en stagnation, der tog til med grundlæggelsen af Det Nordiske Forlag (DNF) i 1895. Forlaget var en sammenlægning af Nordisk Musikforlag, P.G. Philipsens Forlag og Ernst Bojesens Forlag. Det nye forlag, der havde Ernst Bojesen i spidsen, rådede derved over en større samlet aktiekapital end Gyldendal, og det blev indledningen til en 7 år lang kamp om kontrollen med det danske bogmarked. I 1896 blev Peter Nansen ansat i ledelsen for Gyldendal, og det lykkedes ham at udmanøvrere DNF ved benhårde tiltag. 

Nansens første succes var at overtale ejeren af Gyldendal til at opkøbe C.A. Reitzels Forlag, som på daværende tidspunkt gik dårligt. Herved sikredes rettighederne til de fleste af Guldalderens forfattere, og de blev derefter lanceret i serien Gyldendals Bibliothek, der lanceredes som en skønlitterær efterligning af populærvidenskabelige DNFs tidsskrift Frem. DNF havde desuden lanceret en serie ordbøger, og Nansen oprettede derfor serien Gyldendals røde Ordbøger, som hurtig udkonkurrerede DNFs mere uhåndterlige serie og i dag stadig er den mest solgte ordbogsserie på det danske marked. Gyldendals omsætning steg, og i starten af 1900-tallet havde den overhalet DNFs. Det endte med at de to forlag i 1903 fusioneredes under et nyt forlag kaldet Gyldendalske Boghandel og det Nordiske Forlag (forkortet GBNF) og omdannet til et aktieselskab under Jacob Hegel, søn af Frederik V. Hegel. Det Norske Forlagshus blev grundlagt i 1906 og blev frasolgt i 1925 efter at norske interesser havde fremskaffet aktiekapital til at købe norske rettigheder (især "de fire store") fra det danske forlag og grundlagde Gyldendal Norsk Forlag AS. I 1952 sad ostegrosserer Knud W. Jensen, der senere grundlagde kunstmuseet Louisiana, på aktiemajoriteten i selskabet.

I september 2019 har Gyldendal meddelt, at Rosinante skal nedlægges og direktøren bliver fyret.

Udgivelser
Blandt udgivelserne er skønlitteratur, både ny og klassisk, undervisningsmaterialer (bl.a. Gyldendals Røde Ordbøger), børne- og ungdomsbøger (ikke mindst gennem datterforlagene) samt faglitteratur. En stor del af forlagets succes kan tilskrives billigbogsserier som Gyldendals Tranebøger lanceret 1959 og Gyldendals Paperbacks, der er udkommet siden 1982. Også på bogklubmarkedet er Gyldendal førende og driver bl.a. Gyldendals Bogklub (grundlagt 1966), Samlerens Bogklub og Bogklubben for Sundhedsprofessionelle. 

Gyldendal udgiver også litteratur i digitale formater, som e-bøger og lydbøger, der blandt andet sælges gennem iOS-appen BØGER, såvel som gennem de traditionelle boghandlere. Der arbejdes løbende på en digitalisering af store dele af bagkataloget, således at større dele af den litterære arv bliver digitalt tilgængelig.

Den 27. maj 2013 lancerede Gyldendal i samarbejde med svenske Storytel en streaming-tjeneste til lydbøger, der er baseret på en abonnementsmodel, hvor brugere betaler en fast månedlig pris for adgang til lydbøger.

Gyldendal-koncernen er indehaver af samtlige danske bogklubber, der fungerer som en selvstændig virksomhed i Gyldendal-koncernen, Gyldendals bogklubber.

Gyldendal driver også Den Store Danske, der er en online encyklopædi.

Ejerforhold 
I dag er forlaget noteret på Københavns Fondsbørs og ejes således af en række aktionærer; Museumsfonden af 7. december 1966 (35,5%), Chr. Augustinus Fabrikker A/S (30,9%), Lars Ole Kornum Aps (11,0%), MP Pension (5,5%). 
Museumsfonden af 7. december 1966 kontrollerer 66,8% af stemmerne.
Direktør er siden 2022 Hanne Salomonsen. Udover en række datterforlag ejer Gyldendal også distributionsvirksomheden Nordisk Bog Center, der betjener flere danske forlag. 

I 2012 var egenkapitalen på 300 millioner kroner, svundet fra 450 millioner kroner i 2007.
Den primære årsag til faldet i egenkapitalen tilskrives købet af Krea Media.

Gyldendals datterforlag og imprints 
 Borgen
Gyldendal Business
 Gyldendals Leksikon
 Hans Reitzels Forlag
 Forlaget Fremad
 Samlerens Forlag (siden 1987)
 Høst & Søns Forlag
 Rosinante & Co
 Munksgaards Forlag
 Exlibris Musik
 Forlaget Forum
 Systime
 Academica
 Schultz Forlag
 Nyt Juridisk Forlag (sammen med Djøf)
 Cicero/Chr. Erichsen
 Superpocket
 Flamingo
 Tiderne Skifter (fra 1998-2002 og fra 2016)

Direktion 
 1770-1802: Søren Gyldendal
 1802-1809: Frederikke Gyldendal, født Kraft (fuldmægtig N.A. Wahl som prokurator)
 1809-1846: Jacob Deichmann
 1846-1887: Frederik V. Hegel
 1887-1903: Jacob Hegel (associé fra 1877)
 1896-1916: Peter Nansen
 1903-1914: Ernst Bojesen
 1912-1939: Frederik Hegel
 1914-1917: Henrik Koppel
 1931-1936: Niels Frederik Torner, økonomidirektør
 1940-1954: Ingeborg Andersen
 1954-1970: Otto B. Lindhardt (adm. direktør fra 1964)
 1954-1960: Jokum Smith
 1954-1963: Ole Wivel
 1964-1980: Mogens Knudsen, litterær direktør
 1964-1987: Carl Z. Hansen, økonomidirektør
 1969-1970: Gert Ringhof
 1971-1980: Ole Wivel (igen)
 1979-1999: Kurt Fromberg, koncerndirektør (adm. direktør fra 1982)
 1982-1984: Eigil Winther
 1982-1984: Ole Werner Thomsen
 1984-1991: Klaus Rifbjerg, litterær direktør
 1987-2008: Per Hedeman, økonomidirektør
 1991-1992: Christian Bundegaard, litterær direktør
 1994-2018: Johannes Riis, litterær direktør
 1995-2002: Jørn Lund
 2000-2018: Stig Andersen, adm. direktør
 2008-2021: Bjarne Ponikowski, økonomidirektør
2018-2022: Morten Hesseldahl, adm. direktør
2021 - nu: Peter Normann, økonomidirektør
2022 - nu: Hanne Salomonsen, adm. direktør

Bestyrelsesformænd 

 1903-1918: Jacob Hegel
 1918-1925: Gustav Philipsen
 2009-2011: Alfred Josefsen
 2011-2023: Poul Erik Tøjner
 2023 - nu: Gregers Wedell-Wedellsborg

Referencer

Eksterne henvisninger 
 Gyldendals hjemmeside
Den Store Danske - Gyldendals åbne encyklopædi

Virksomheder i København
Indre By (København)
OMX Copenhagen Small Cap
 
Danske virksomheder etableret i 1770